กลิ้งไว้ก่อนพ่อสอนไว้ (2534)

✨🌟  **กลิ้งไว้ก่อนพ่อสอนไว้ (2534)**

* **ประเภท :** **Comedy / Teen**
* **ผู้กำกับ :** สมจริง ศรีสุภาพ
* **บทภาพยนตร์ :** สมจริง ศรีสุภาพ, ชนินทร ประเสริฐประศาสน์
* **ผู้ช่วยกำกับ :** ปิติ จตุรภัทร
* **ผู้ถ่ายภาพ :** อานุภาพ บัวจันทร์
* **ผู้ลำดับภาพ :** สุนิตย์ อัศวินิกุล
* **ผู้กำกับศิลป์ :** รัชต พันธุ์พยัฆค์
* **ดนตรีประกอบ :** บริษัท จิงเกิล เบลส์
* **อำนวยการสร้าง :** จรัญ พูลวรลักษณ์, วิสูตร พูลวรลักษณ์
* **บริษัทผู้สร้าง :** ไท เอ็นเตอร์เทนเมนต์
* **วันที่เข้าฉาย :** 18 กรกฎาคม 2534 ฉายที่โรงภาพยนตร์เอเธนส์-เอนเตอร์เทน-เดอะมอลล์-พาต้า (ปิ่นเกล้า)-พาราไดซ์-โอเอ-ลาดพร้าวสะพาน 2-ศรีย่าน-พระโขนงรามา-ปู่เจ้าสำโรง
* **ระบบถ่ายทำ :** ภาพยนตร์สี เสียงในฟิล์ม 35 มม.

## **เรื่องย่อ**

เรื่องราวของเด็กนักเรียนชั้น ม.6 กลุ่มหนึ่ง ชื่อ กลุ่มหินกลิ้ง มี ก้าน (ปฏิภาณ ปฐวีกานต์) ประธานกลุ่มหินกลิ้ง ผู้มีพรสวรรค์ทางด้านศิลปะ แต่ชอบใช้ในทางที่ไม่ค่อยได้เรื่อง, หมี (ศักดิ์สิทธิ์ แท่งทอง) เป็นนักรัก แต่อกหักตลอดเรื่อง, บิ๊ก ประธานชมรมบาสเก็ตบอลหน้าตาดี แต่ตดเหม็นมาก และก๋อย ผู้มีความสามารถทางด้านภาษาไทย คือพูดติดอ่างทุกคำ พวกเขาทั้งสี่เป็นกลุ่มนักเรียนแสบซ่า สร้างปัญหาให้กับโรงเรียนทุกปี

แต่อย่างไรก็ตาม ก็ยังมีรุ่นน้อง ม.5 ชื่อ แฉก (ปราโมทย์ แสงศร) ที่ขอสืบทอดเจนารมย์ของกลุ่มหินกลิ้งต่อไป กลุ่มหินกลิ้งถูกสบประมาทจากกลุ่มเพื่อนผู้หญิงว่า เป็นกลุ่มบ๊วย ไม่มีอนาคต อยู่เสมอ แต่กลุ่มหินกลิ้งก็ไม่หยุดซ่า สร้างวีรกรรมมิได้หยุดหย่อน พวกเขาได้ไปมีเรื่องทะเลาะวิวิทกับนักเรียนต่างโรงเรียนเพราะไปแย่งจีบหญิงคนเดียวกัน ทำให้พวกเขาถูกทำทัณฑ์บน และพวกเขาได้ไปมีเรื่องกับเด็กนักเรียนต่างห้องที่เกเรไม่แพ้กัน ชื่อ กรด (วิทิต แลต) มีฝีมือในการชู้ตบาสที่ไม่มีใครเหมือน การมีเรื่องในครั้งนี้เป็นจุดเริ่มต้นสัมพันธภาพระหว่างเพื่อน กรด ได้เข้ามาอยู่ในกลุ่มหินกลิ้งในเวลาต่อมา

วันหนึ่ง แฉกถูกคู่อริที่เคยมีเรื่องกันครั้งก่อนตีหัวสลบเกือบเอาชีวิตไม่รอด และกรด ต้องลาออกจากโรงเรียนไปทำงานเพราะไม่มีเงินเรียน ก้านเริ่มตระหนักถึงเรื่องความไม่แน่นอน และอนาคตของตัวเอง พวกเขากลับตัวกลับใจ เริ่มต้นเป็นคนดีของพ่อแม่ ครู อาจารย์ และเพื่อน ก่อนจบการศึกษาทุกคนได้มีส่วนร่วมในการทำกิจกรรมครบรอบ 25 ปีของโรงเรียน ก่อนถึงวันงาน ก้านตั้งปณิธานกับตัวเองและเพื่อนๆ ว่า "พรุ่งนี้จะเป็นวันของเรา" วันงานพวกเขาตั้งใจทำอย่างดีที่สุด และแล้วทุกกิจกรรมที่พวกเขาทำล้วนประสบความสำเร็จสร้างความภาคภูมิใจให้กับตัวของพวกเขาเอง ว่า ครั้งหนึ่ง พวกเขาเคยทำประโยชน์ให้กับโรงเรียนที่พวกเขารักเช่นกัน หลังจากนี้พวกเขาจะต้องแยกย้ายไปตามทางของตัวเอง พวกเขามีฝันความฝันและต้องทำให้เป็นจริงให้ได้ เพราะพวกเขาเชื่อว่า "พรุ่งนี้จะเป็นวันของเรา"

## **นักแสดง**

* **ปฏิภาณ ปฐวีกานต์ – สงกรานต์ (ก้าน)**
* **ศักดิ์สิทธิ์ แท่งทอง – โอฬาร (หมี)**
* **ธีรวัฒน์ อรัญยะนาค – กฤษฎาง (บิ๊ก)**
* **ศักดิ์ศิลป์ สุวรรณเกตุ – มั่นใจ (กร๋อย)**
* **วิทิต แลต – ทรงกลด (กรด)**
* **ณัฐสิมา คุปตะวาทิน – นิ่ม**
* **สะแกวัลย์ ยงใจยุทธ – หญิงแอ๋ว**
* **ปราโมทย์ แสงศร – แฉก**
* **สุประวัติ ปัทมสูต – ผู้อำนวยการ**
* **จันทร์จิรา จูแจ้ง – อาจารย์พัดชา**
* **สหัสชัย ชุมรุม – อาจารย์เกื้อ**
* **ชาตรี ชมพู – อาจารย์สุรวุฒิ**
* **ผอูน จันทรศิริ – อาจารย์จงดี**
* **วิสรรค์ ฉัตรรังสิกุล**
* **ศิรินุช เพ็ชรอุไร**
* **ณพัชร สุพัฒนกุล**
* **นพพล โกมารชุน**
* **ดวงดาว จารุจินดา**
* **ชุดาภา จันทเขตต์**
* **ชนาภา นุตาคม**
* **ชลวิทย์ สุขอุดม**
* **พิมพ์พรรณ บูรณพิมพ์**
* **อุดม อุดมโรจน์**
* **สายธาร นิยมการณ์ – เพื่อนนักเรียนแอบถ่ายรูป**
* **สุธิตา เกตานนท์ – เพื่อนนักเรียน**
* **ชไมพร สิทธิวรนันท์**

## **Image Gallery & วีดีโอ**

* 1
* 2
* วีดีโอ

นสพ.ไทยรัฐ ฉบับวันที่ 20 กรกฎาคม 2534

## **เกร็ด**

* ภาพยนตร์เรื่องนี้ถือเป็นหนังไทยเรื่องแรกๆ ที่นำเสนอภาพชีวิตของนักเรียนวัยมัธยมอย่างเข้าถึงหัวจิตหัวใจของวัย รูปแบบการนำเสนอของหนังเน้นความสนุกสนาน สะท้อนถึงพฤติกรรมประจำวันของเด็กวัยรุ่น และเจาะรายละเอียดภาพชีวิตของเด็กที่กำลังจะเติบโตเป็นผู้ใหญ่ อยู่ระหว่างทางเลือกและการเริ่มต้นเพื่อค้นหาตัวเอง

* ภาพยนตร์เรื่องนี้ตั้งชื่อโดย สุชาติ วุฒิชัย

* ภาพยนตร์เรื่องนี้มีเพลงประกอบ ได้แก่เพลง "หนาวดึ๋ง" แต่งเนื้อร้องโดย ไทละเมอ แต่งทำนองโดย จิงเกอเบลล์ ขับร้องโดย ศักดิ์สิทธิ์ แท่งทอง และเพลง "พรุ่งนี้เป็นวันของเรา" แต่งเนื้อร้อง-ทำนองโดย จิงเกอเบลล์ ขับร้องโดย ปฎิภาณ ปฐวีกานต์ และ ณัฐสิมา คุปตะวาทิน

* ภาพยนตร์เรื่องนี้ฉายที่โรงภาพยนตร์เอเธนส์-เอนเตอร์เทน (โรบินสัน ดอนเมือง 1/โรบินสัน ดอนเมือง 3/วงศ์สว่างเซ็นเตอร์/บางลำภู งามวงศ์วาน 1)-เดอะมอลล์ (รามคำแหง/ท่าพระ)-พาต้า (ปิ่นเกล้า)-พาราไดซ์-โอเอ-ลาดพร้าวสะพาน 2-ศรีย่าน-พระโขนงรามา-ปู่เจ้าสำโรง

* ภาพยนตร์เรื่องนี้ประสบความสำเร็จเป็นอย่างมากเมื่อออกฉาย จนได้รับการบันทึกว่าเป็นหนังไทยเรื่องแรกที่ทำรายได้มากเกินกว่า 25 ล้านบาท เป็นต้นแบบให้เกิดหนังไทยทำนองเดียวกันขึ้นมาอีกมากมาย จนเกิดเป็นยุคทองของหนังวัยรุ่นไทยในช่วงเวลาต่อมา

* ภาพยนตร์เรื่องนี้เป็นผลงานการแสดงภาพยนตร์เรื่องแรกของ มอส ปฏิภาณ ปฐวีกานต์ และ ศักดิ์สิทธิ์ แท่งทอง

* ภาพยนตร์เรื่องนี้มีนักแสดงประกอบเข้าร่วมฉากในภาพยนตร์ ซึ่งได้กลายเป็นนักแสดงในเวลาต่อมา ได้แก่ ชไมพร สิทธิวรนันท์ สายธาร นิยมการณ์ และ สุธิตา เกตานนท์

* ภาพยนตร์เรื่องนี้ถูกนำมาสร้างอีกครั้งเป็นละครโทรทัศน์ทางช่อง 7 ในปี พ.ศ. 2545-2551 โดยหลายอย่างจากฉบับภาพยนตร์ยังคงอยู่แต่ได้มีการดัดแปลงให้ทันสมัยขึ้น

## **รางวัล และอนุสรณ์**

* **รางวัลพระราชทานพระสุรัสวดี (ตุ๊กตาทอง) ประจำปี พ.ศ. 2534**
	+ รางวัลพิเศษ ภาพยนตร์ยอดเยี่ยม (ประเภทรายได้ในกรุงเทพฯ สูงสุด)

* **โครงการของหอภาพยนตร์ (องค์การมหาชน)**
	+ 100 ภาพยนตร์ไทยที่คนไทยควรดู ประเภทภาพยนตร์ดำเนินเรื่อง (พ.ศ. 2548)
	+ มรดกภาพยนตร์ของชาติ ครั้งที่ 4 (พ.ศ. 2557)